VEGA & Luger præsenterer

**The Midnight farver VEGA i neon og 80’er-vibes**

*Fredagsfesten er sikret den 26. februar, når The Midnight fylder Store VEGA med deres neon-nostalgiske hits.*

Synthwave-duoen The Midnight oser af ålestramme, pastelfarvede 80’er-vibes fra soundtracks og computerspil tilsat et skvæt neon-nostalgi. Danske Tim McEwan og amerikanske Tyler Lyle finder inspiration i alt fra John Hughes filmkatalog til Smashing Pumpkins’ video til singlen ”1979”. Deres ekspansive lydunivers trækker også dance og rock ind i sangene, som får din fod til at vippe og dansemuskler til at længes efter motion.

I juli udgiver duoen deres nye album, *Monsters*. De 15 sange er opfølgeren til *Kids* (2018) og bliver album nr. to i en planlagt trilogi. The Midnight balancerer deres kendte lyd på *Monsters* samtidig med, at de tager deres soniske palette i nye retninger. Det afspejler overgangen fra at være barn til den komplicerede tid som teenager, fortæller Tim McEwan:

**”**I wanted the wonder of coming of age to shine through and combine that with the inherent darkness and complexity of being a teenager. I wanted it to feel a lot more adult and emo than KIDS. Adolescence is messy, tragic, brutal, wistful and beautiful. MONSTERS is all of that.”

McEwan og Lyle mødtes til en sangskrivningssession i Los Angeles, hvor de opdagede, at de delte en fælles kærlighed til blød 80’er rock, synthpop og i særdeleshed soundtracket til filmen *Drive* fra 2011. I al stilfærdighed besluttede de sig for at gøre alvor af deres passion, og dukkede således op i Los Angeles i midt-10’erne med singlerne ”WeMoveForward” og ”Gloria” fra debut-ep’en *Days of Thunder*.   
  
Ep’en blev fulgt op af albummet *Endless Summer* (2016), men det var først med udgivelsen af *Nocturnal* (2017), at duoen for alvor brød igennem og ramte en guldåre på Bandcamp, fik prominente placeringer på Billboards Dance/Electronic Chart og begyndte at spille deres første liveshows.

**Fakta om koncerten:**  
The Midnight (US)   
Fredag den 26. februar kl. 20:00  
Store VEGA, Enghavevej 40, 1674 Kbh. V  
Billetpris: 250 kr. + gebyr  
Billetsalget starter fredag den 17. juli kl. 10.00 via VEGAs hjemmeside, Ticketmaster og luger.dk